Georg Carstensen

**Johan Bernhard Georg Carstensen** (født 31. august 1812 i Alger, død 4. januar 1857 i København) var en dansk offiser og gründer. Han var grunnlegger av Tivoli, Casino og Alhambra, tre forlystelsessteder i København.

Faren Johan A.H. Carstensen var diplomat, og Carstensen tilbrakte en stor del av sin barndom i orienten. Skolegangen foregikk allikevel i København og på kostskolen Herlufsholm. Senere fulgte mange reiser, og en militær karriere i *Livjægerkorpset* endte med rangen løytnant.

## Tivoli
I årene 1835&ndash;1837 reiste han i Spania, Marokko og Alger. Via Paris var han 1837&ndash;1838 i USA, og kom etter et opphold i England og Frankrike tilbake til København i 1839. Der begynte han utgivelsen først av det litterær-artistiske tidsskrift *Portefeuillen* (1839&ndash;1841) og senere av *Figaro* (1841–1842). Bladenes abonnenter ble innbudt til store festaftener, hvor det var vakker belysning, utskjenking, musikk og til slutt fyrverkeri, noe som skapte oppmerksomhet om tidsskriftene hans. H.C. Lumbye var kapellmester ved mange av festene, som enten foregikk i Kongens Have, Classens Have eller på Christiansborg Ridebane. Inspirert av festenes suksess, ba han kong Christian VIII om tillatelse til å oppføre en forlystelseshave, inspirert av Londons såkalte Vauxhalls, på det gamle vollområdet. «Når folket morer sig, politiserer det ikke», argumenterte han, og det gjorde inntrykk på kongen. Carstensen fikk fra 1843 enerett i 5 år til i København eller en av byens forsteder å anlegge et såkalt Tivoli med navnet *Kjøbenhavns Tivoli og Vauxhall*, og 15. august 1843 åpnet Tivoli sine porter for første gang. Carstensen hadde selv designet det meste av boder, paviljonger og restauranter, og kunne glede seg over en strålende mottakelse fra første dag. I dag er ingen av hans originale trebygninger bevart.

I 1847 forsøkte han å gjenta suksessen, og åpnet et vintertivoli, som han kalte Kasino, men det falt ikke heldig ut. Kasino gikk konkurs, men ble av andre omdannet til en folkelig teaterbygning, som i mange år var hjemsted for konserter, vaudeviller, revyer og annen underholdning. I 1848 deltok Carstensen i treårskrigen i Slesvig, og da han kom tilbake, ville Tivolis styre ikke la han gjeninntre i havens ledelse, sannsynligvis fordi de fant ham for drømmende og ute av stand til å innordne seg en solid daglig drift. Hans styrke var utviklingen av idéer, mens lønnsom drift av et aksjeselskap ikke var så viktig.

## Etter Tivoli
Etter uoverensstemmelsene med Tivoli dro Georg Carstensen til Dansk Vestindia og meldte seg i hæren der. I 1852 reiste han til New York, hvor han bl.a. tegnet utstillingsbygningen New York Crystal Palace til verdensutstillingen «Exhibition of the Industry of all Nations» i 1853, sammen med den tyske arkitekten Charles Gildemeister. 

I 1855 var Carstensen igjen tilbake i København med sine idéer, og forsøkte å skape et konkurrerende etablissement til Tivoli, nemlig *Alhambra* i maurisk stil på Frederiksberg, hvor gatenavnet Alhambravej er det eneste minne om fiaskoen. Alhambra skulle bli enda større og flottere enn Tivoli, men Carstensen døde et halvt år før haven skulle åpne. Det ambisiøse prosjektet gikk dårlig, ettersom manglende gatebelysning gjorde atkomsten vanskelig i mørketiden, og uten oppvarming i konsertsalen, satt publikum og frøs. Investorene, bl.a. komponisten Emil Horneman, tapte sine penger. Andre drev Alhambra videre til 1869, da anlegget ble revet og tomten oppdelt.

Et annet prosjekt Carstensen tenkte ut, var anleggelsen av en av Københavns første sporvognsruter. Han søkte i begynnelsen av 1856 om å få tillatelse til å anlegge og drive en sporvognslinje mellom Frederiksberg Runddel og Tivoli. Han døde innen den ble realisert, men andre førte prosjektet videre.

----
H.C. Andersen skrev dette verset om Carstensen (sannsynligvis i 1854)
 

Georg Carstensen er begravet på Garnisons Kirkegård.

## Referanser


## Eksterne lenker
* Steen Kristensen: Georg Carstensen – Tivolis stifter (En historie om guldalderens forlystelseskonge)
* Tivolis beretning om Carstensen
* Carstensen grav
* Om Den første sporvognslinie
* Erindringer om bl.a. Carstensen 
* om Alhambra i Salmonsens leksikon
* Salmonsen om Carstensen
* Dansk biografisk Leksikon